RO Jurnalul Oficial al Uniunii Europene C 103/13

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2014/C 103/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„PESCABIVONA”

Nr. CE: IT-PGI-0005-01139-31.07.2013

IGP ( X ) DOP ( )

1. Denumire

„Pescabivona”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Denumirea „Pescabivona” indică fructele următoarelor patru ecotipuri de piersic originare din aria de producție și dezvoltate în această arie:

Murtiddara sau Primizia Bianca, Bianca, Agostina și Settembrina.

La momentul comercializării, fructele care poartă denumirea „Pescabivona” IGP trebuie să respecte normele în vigoare aplicabile comercializării piersicilor și nectarinelor și trebuie să prezinte următoarele caracteristici calitative:

— piersici cu pulpă fermă, aderentă la sâmbure, albă, care nu se topește, de formă sferoidală. Culoarea de fond a cojii este albă/galbenă/verde, cu suprapuneri de nuanță roșie (fructele ecotipului Settembrina prezintă o dungă roșie pe întreaga lungime a liniei de sudură);

— întindere limitată a suprapunerilor de culoare roșie pe coajă, mai mică de 50 %;

— valorile minime ale parametrilor chimico-fizici relevanți trebuie să fie cele indicate în tabelul următor pentru fiecare ecotip.

Ecotip Solide solubile Raport solide solubile/aciditate titrabilă Consistența pulpei Murtiddara sau Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Solide solubile exprimate în °Bx. Raport solide solubile/aciditate titrabilă exprimat în °Bx/mEq în 100 ml. Consistența pulpei măsurată cu un penetrometru cu vârf de 8 mm și exprimată în kg/0,5 cm2.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Toate etapele procesului de producție, de la producție la recoltare, trebuie să se desfășoare în aria geografică delimitată.

3.6. Norme specifice privind felierea, răzuirea, ambalarea etc.

—

3.7. Norme specifice privind etichetarea

Pe etichetă trebuie să figureze, în același câmp vizual, mențiunea „indicazione geografica protetta”, simbolul Uniunii Europene și logoul care identifică produsul, constituit din cuvântul „Pescabivona”, astfel cum este reprezentat în figură.

Este permisă utilizarea unor mențiuni care fac referire la mărci private, cu condiția să fie de dimensiuni mai reduse decât cele ale logoului „Pescabivona” și să nu aibă sens laudativ sau să nu inducă în eroare consumatorul.

4. Delimitarea concisă a ariei geografice

Aria de producție a piersicii „Pescabivona” IGP cuprinde porțiuni din comuna Bivona (AG) și din alte comune limitrofe: Alessandria della Rocca (AG), Santo Stefano Quisquina (AG) și Santo Biagio Platani (AG) din provincia Agrigento și Palazzo Adriano (PA) din provincia Palermo.

5. Legătura cu aria geografică

5.1. Specificitatea ariei geografice

Aria geografică de producție, aflată în interiorul Siciliei, este caracterizată de un relief colinar și montan, protejat de masivul Monti Sicani, și se situează în bazinul hidrografic al râului Magazzolo. Clima este blândă toamna, iarna și primăvara, minimele iernii satisfăcând în mod corespunzător necesarul de frig, iar verile sunt uscate și foarte calde. Din punct de vedere pedologic, aria de producție este caracterizată de prezența regosolurilor, a solurilor brune și a vertisolurilor. Profunzimea solurilor este între medie și adâncă, solurile fiind poroase, permeabile, ele conținând materie organică ce prezintă o reacție ușor alcalină sau neutră.

5.2. Specificitatea produsului

Caracteristicile deosebite ale piersicilor „Pescabivona” sunt întinderea limitată a suprapunerilor de culoare roșie pe coajă, ce trebuie să fie mai mică de 50 %, și gustul foarte dulce al pulpei, însoțit de o consistență considerabilă și de niveluri ridicate ale raportului zaharuri/acizi. Perioada de maturare variază în funcție de cele patru ecotipuri, încadrându-se între prima jumătate a lunii iunie și sfârșitul lunii octombrie.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Cererea de recunoaștere a IGP „Pescabivona” se bazează pe reputația produsului, asociată de consumatori cu caracteristicile acestei piersici, precum culoarea, cu întinderea limitată, de sub 50 %, a suprapunerilor de culoare roșie pe coajă, gustul deosebit de plăcut și remarcabil de dulce, asociat nivelurilor ridicate ale raportului zaharuri/acizi, și pulpa de consistență considerabilă. Varietatea perioadelor de maturare în funcție de cele patru ecotipuri permite obținerea unor producții de calitate optimă și în perioade ale anului în care, din motive mai ales de ordin climatic, scad oferta și calitatea piersicilor.

Cultivarea piersicului în aria geografică în cauză datează de la începutului anilor 1950, iar primele livezi de piersici specializate au fost plantate la nord de satul Bivona, ca material săditor fiind utilizate cele mai bune soiuri locale crescute din sâmburi. Una dintre diferitele plante s-a dovedit a fi deosebit de apreciată și, având în vedere perioada în care ajungea la maturare (luna august), a fost numită Agostina. De-a lungul timpului, deoarece aria geografică în cauză era propice pentru cultivarea piersicului, fermierii au selecționat celelalte trei ecotipuri: Murtiddara și Bianca, ambele cu maturare mijlocie, și Settembrina, cu maturare târzie.

Și din punct de vedere cultural putem găsi referiri utile pentru înțelegerea legăturii dintre „Pescabivona” și aria geografică delimitată. Istoria, tradiția și economia ariei geografice delimitate sunt influențate de reputația piersicii „Pescabivona”. Această influență este dovedită de reacția pozitivă a consumatorilor cu ocazia sărbătorii organizate în fiecare an, începând din 1984, la Bivona și de publicații în cadrul literaturii științifice și în presa adresată publicului larg. Articolul „A Bivona c’è una pesca a polpa bianca che…”, publicat în revista L’Informatore Agrario [Verona, XXXVIII (24), 1982], enumeră „Pescabivona” printre principalele piersici cu pulpă albă siciliene și precizează că, grație caracteristicilor sale organoleptice, acest produs reușește să aprovizioneze o nișă de piață în principalele orașe din Sicilia. Articolul „«Vecchie» varietà per una nuova peschicoltura in Sicilia” (în suplimentul publicației L’Informatore Agrario, 27/2006), descriind caracteristicile piersicilor siciliene în comparație cu cultivarele internaționale, menționează ecotipurile din care se obține „Pescabivona” și evidențiază efortul depus de fermieri pentru valorificarea soiurilor autohtone. În sfârșit, articole publicate în reviste turistice menționează faptul că această zonă a Siciliei este propice pentru cultivarea piersicilor, ilustrând importanța fructului prin exemplul localității Bivona – supranumită „capitala piersicii” – care a fost la originea denumirii și reputației produsului „Pescabivona” (Terre del vino, „Ha il sapore dell’autunno la pesca di Bivona”, p. 80, numărul 10, octombrie 2007; www.laRepubblica.it – „In gita a Bivona per fare un pieno di pesche doc” din 24.8.2012; http://www.lafrecciaverde.it – „Agroalimentare: Pescabivona – una storia nata lungo il Magazzolo, din 20.11.2010).

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (3)]

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului internet al Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol 2.